Palassteatret

Palassteatret har vært navn på flere kinoer i Norge og Danmark.

 Oslo 
300px|miniatyr|Palassteatret i 1965 (etter ombygning)Foto: Leif Ørnelund (Oslo Museum)
Palassteatret (opprinnelig PaladstheatretOgså skrivemåter som Paladsteatret og Palads-Teatret finnes i eldre annonser.) var en av tre kinoer i Karl Johan-kvartalet. Den lå i Karl Johans gate 41 og var i drift fra 1914 til 1982. I perioden 1929–63 blei Filmavisen vist her.

I lokalene hadde det tidligere vært vist dioramaer, det vil si storslagne malerier av berømte steder eller begivenheter. I 1904 åpna Theatre Amusant, en av Oslos første faste kinematografer, her. Da kommunen i 1914 overtok driften av alle byens kinoer, var Stripa vis-à-vis Eidsvolls plass et sentralt sted for visning av levende bilder. Palassteatret åpna 25. september 1914 og naboen Victoria (i nummer 35) i 1915. I 1952 kom i tillegg Carl Johan-teatret (i nummer 39) i et lokale som tidligere hadde vært både stumfilmkino og teater.

Palassteatret var tegnet av arkitekt Kristian Biong og hadde et sterkt jugendinspirert interiør. Salen hadde 529 plasser.

Under andre verdenskrig ble det drevet våpenopplæring for motstandsbevegelsen under scenegulvet på kinoen, og det var tilknytning til et instruksjonsforedrag her at kinokontrolløren og motstandsmannen Kaare Rødde 22. april 1942 ble arrestert av statspolitiet. Dagen etter tok han sitt eget liv etter harde forhør hos Gestapo.Ingar Arneberg: Lille Tøyen – arbeidernes hageby, Oslo 1990, side 107.

Lenge var det altså Filmavisen som utgjorde hoveddelen av kinoens repertoar, men fra 1963 gikk en over til vanlig filmprogram. Fortsatt var imidlertid Palassteatret den eneste Oslo-kinoen som viste film hele dagen.

Kinoene i Karl Johan-kvartalet ble avviklet i forbindelse med utbyggingen av kvartalet til kjøpesenter (Paleet) på 1980-tallet. Victoria kunne fortsette som teater- og konsertlokale, mens de to andre ble revet. Siste forestilling på Palassteatret gikk 25. april 1982.

 Drammen 

Paladsteatret i Drammen åpna i 1907 i Engene 2 og het opprinnelig National kinematograf. I 1909 endra den navn til Drammens Verdensteater og i 1914 til bare Verdensteatret. Etter ei større modernisering i 1916 fikk kinoen navnet Paladsteatret. Den blei overtatt av kommunen i 1917 og var i drift fram til 1982.Per Otto Borgen: Drammen byleksikon, Drammen 1995.

 København 

Også København har hatt en kino ved navn Paladsteatret. Den blei oppretta i 1912 i den gamle jernbanehallen. Den var da den nest største kinoen i Europa.Ove Brusendorff: Filmen – dens Navne og Historie, Universalforlaget. København 1941.

 Noter 

Hovedkilde for opplysningene om Oslo-kinoen er Tove Solbakken: «Oslos forsvunne kinematografer», i Byminner nr. 1, 2011.

Kategori:Nedlagte kinoer i Oslo
Kategori:Kultur i Drammen
Kategori:Kultur i København
Kategori:Etableringer i 1907
Kategori:Etableringer i 1912
Kategori:Etableringer i 1914